SKRIFTLIG FORESPØRGSEL E-2903/02

af Benedetto Della Vedova (NI) til Kommissionen

(16. oktober 2002)

Om: Overtrædelse af Rådets direktiv 79/409/EØF af 2. april 1979, begået af Italien med regionen Venetos lov nr. 7 af 14. marts 2002

Med regionallov nr. 7 af 14. marts 2002 har regionen Veneto for jagtsæsonen 2002-2003 og 2003-2004 givet tilladelse til jagt på følgende vilde fuglearter, der er beskyttet i henhold til direktiv 79/409/EØF(1): Passer italiae, Passer montanus, Sturnus vulgaris, Streptopelia decaocto og Phalacrocorax carbo fra 15. september til 31. december, med mulighed for at nedlægge 20 eksemplarer pr. jæger om dagen og op til 100 om året; Fringilla coelebs og Fringilla montifringilla fra 15. september til 31. december med mulighed for at nedlægge op til 5 eksemplarer pr. jæger om dagen og op til 40 om året.

Ifølge Domstolen(2) fordres det i artikel 9, stk. 2, i Rådets direktiv 79/409/EØF, at en administrativ myndighed i de tilfælde, der henhører under anvendelsesområdet i artikel 9, stk. 1, i direktivet, træffer afgørelse om, hvorvidt forudsætningerne i dette stykke er opfyldt, og på hvilket sted og for hvilke fugle jagt undtagelsesvist kan tillades. De i henhold til artikel 9, stk. 2, i dette direktiv kompetente myndigheder skal ydermere efterprøve, om der findes nogen anden tilfredsstillende løsning, hvormed det konkrete problem kan løses uden at give tilladelse til undtagelser.

Den ovennævnte undtagelse blev imidlertid ikke fastlagt i forbindelse med en regulær administrativ procedure i en forvaltningsmyndiged, men derimod gennemført direkte med regionallov nr. 7/2002. Det blev altså bekræftet ved hjælp af en uanfægtelig lov, at de i direktivet krævede betingelser var opfyldt. For så vidt angår fuglearterne Fringilla coelebs og Fringilla montifringilla, blev der ikke engang anført en begrundelse for undtagelsen, hvilket udgør en klar overtrædelse af artikel 9, stk. 1, litra c).

Gennem denne regionale lov har Den Italienske Republik krænket sine forpligtelser i henhold til EU-traktaterne, da det ikke er i overensstemmelse med fællesskabslovgivningen, at en medlemsstat eller en medlemsstats lokale regionalråd udsteder love med kortvarig gyldighed, hvis indhold grundlæggende er af forvaltningsteknisk art, for at unddrage sig pligten til at overholde fællesskabsretten.

Kan Kommissionen oplyse, om den agter at indlede en traktatbrudsprocedure mod Den Italienske Republik i henhold til artikel 226 TEU, da regionen Venetos lov nr. 7 af 14. marts 2002 udgør en overtrædelse af direktiv 79/409/EØF?

(1) EFT L 103 af 25.4.1979, s. 1.

(2) Dom af 17.5.2001 i sag C-159/99.

Svar afgivet på Kommissionens vegne af Margot Wallström

(18. november 2002)

For så vidt angår det almene spørgsmål om undtagelser i henhold til artikel henvises det ærede medlem til svaret på hans skriftlige forespørgsel E-2688/02(1).

Med hensyn til jagtlovgivningen i den italienske region Veneto kender Kommissionen intet til den situation, det ærede medlem beskriver. Kommissionen vil derfor tage de nødvendige skridt til at indhente nærmere oplysninger herom og inden for sine beføjelser i medfør af traktaten sikre, at fællesskabsretten efterkommes behørigt.

Skulle Kommissionen få kendskab til, at fællesskabsretten tilsidesættes i det foreliggende tilfælde, vil den som EF-traktatens vogter ikke tøve med at træffe alle de nødvendige foranstaltninger, herunder overtrædelsesprocedurer i henhold til EF-traktatens artikel 226, for at sikre, at fællesskabsretten efterkommes.

(1) Se side 90.